Source: https://sikkissima.com/author/ipaulovics/
Timestamp: 2019-10-17 19:14:24
Document Index: 13547703

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ']

Paulovics Ivett | sikkissima
Szerző: Paulovics Ivett
2018-09-24 2018-09-24 / Paulovics Ivett	/ Hozzászólás
Nem írok újdonságot azzal, hogy a divat világában (is) alapvető fontosságú egy “ütős” márkanév, azaz egy olyan megjelölés, amely egy adott divatcég áruinak más konkurens áruktól való megkülönböztetésére szolgál.
A márka kizárólagos használata (védjegyoltalom) csak akkor illeti meg a védjegy jogosultját, ha bizonyos törvényi feltételek fennállnak.
Például nem részesülhet védjegyoltalomból a megjelölés, ha nem alkalmas a megkülönböztetésre, különösen, ha kizárólag olyan jelekből vagy adatokból áll, amelyeket a forgalomban az áru vagy a szolgáltatás fajtája, minősége, mennyisége, rendeltetése, értéke, földrajzi származása, előállítási vagy teljesítési ideje, illetve egyéb jellemzője feltüntetésére használhatnak, vagy pedig amelyeket az általános nyelvhasználatban, illetve az üzleti kapcsolatokban állandóan és szokásosan alkalmaznak.
Ezek a leíró jellegű illetve generikusnak nevezett megjelölések nem alkalmasak a védjegykénti rendeltetés betöltésére (kereskedelmi eredet jelzése), mivel nem köthetők egyetlen meghatálrozott piaci szereplőhöz sem.
Mivel a kivétel mindig erősíti a szabályt, a törvény előírja, hogy a leíró vagy generikus megjelölés nincs kizárva a védjegyoltalomból, ha használata révén megszerezte a megkülönböztető képességet.
A védjegyoltalom alapján a védjegyjogosultnak kizárólagos joga van a védjegy használatára és bárkivel szemben felléphet, aki engedélye nélkül gazdasági tevékenység körében használ a védjeggyel azonos megjelölést olyan árukkal, illetve szolgáltatásokkal kapcsolatban, amelyek azonosak a védjegy árujegyzékében szereplőkkel.
A védjegyoltalom alapján azonban a védjegyjogosult nem tilthat el mást attól, hogy gazdasági tevékenysége körében – az üzleti tisztesség követelményeivel összhangban – használja az áru vagy a szolgáltatás fajtájára, minőségére, mennyiségére, rendeltetésére, értékére, földrajzi eredetére, előállítási, illetve teljesítési idejére vagy egyéb jellemzőjére vonatkozó jelzést.
A milánói bíróság “Postina” ítélete jól szemlélteti a védjegyoltalom fenti korlátait.
A neves olasz táskakészítő, Franco Zanellato, védjegybitorlás miatt indított pert a milánói bíróság előtt a Ponte Pelletteria ellen 2014-ben. Az utóbbi cég “Postina” megjelöléssel reklámozott táskákat Internet valamint Facebook oldalán.
Zanellato a pert a “Postina”, “Postina Originale” és “Postina The Bag” védjegyeire alapozta és arra kérte a bíróságot, hogy tiltsa el az alperest a “Postina” megjelölés használatától.
Az alperes a per során arra hivatkozott, hogy a “Postina” megjelölést egy bizonyos fajta táska másfajta táskáktól (shopper, hátizsák, válltáska, stb.) való megkülönböztetésre, leíró jelleggel használta.
A “Postina” kifejezés valóban egyfajta táskát jelöl meg: a ‘50-es években az olasz postások (postino) által használt tartós és terjedelmes postás táskát formájában is megidéző táska.
Az olasz nyelvben a nőnemű főneveket (pl. táska – borsa) általában az “a” végződés jelöli; az hímneműeket az “o” végződés. A foglalkozást jelölő hímnemű szó (postás – postino) végződését “a”-ra módosítva lett a postás táska neve “Postina”.
A “Postina” megjelölés leíró jellegű használatáról van tehát szó, amikor a fenti tulajdonságokra utalva, a másfajta táskáktól való megkülönböztetésre használják, anélkül, hogy bármely piaci szereplőhöz kötnék.
Az említett per során bizonyításra került, hogy több neves divatcég használja a “Postina” kifejezést a postás táskák megjelölésére: Fendi, Miu Miu, Furla, Gucci, Carpisa, Coccinelle.
A bíróság megállapította, hogy az alperes is leíró jelleggel használta a “Postina” megjelölést az üzleti tisztesség követelményeivel összhangban, ezért elutasította Zanellato keresetét.
The usage of the sign “Postina” as a descriptive term, indicating a certain type of bag inspired by the bags used by the Italian postmen (postino in Italian) in the 50s and widely used in the fashion industry, is fair use and not to be considered infringement of Zanellato’s Postina trademark – Court of Milan – Postina case
2018-04-16 2018-04-16 / Paulovics Ivett	/ Hozzászólás
A milánói bíróság egy pár hete lezárult másodfokú perben fenntartotta a 2015-ben hozott azon ítéletét, mely szerzői jogi védelemben részesítette a KIKO sminkmárka üzleteinek belső kialakítását (concept) a versenytárs Wjcon Cosmetics-szel szemben.
Az 1997-ben alapított bergamói make-up cég, KIKO, 900 üzlettel rendelkezik főként Olaszországban és Európában. 2005-ben a cég egy neves olasz belsőépítész irodának adott megbízást arra, hogy megtervezze az üzletlánc helyiségeinek belső dizájnját. A minimalista stílusú kialakítást szimmetrikus elemek, eszenciális vonalak, valamint a fekete, fehér és akáclila színek használata jellemzi. A termékek az oldalsó falakon döntött kialakítású állványokon áttetsző plexi tartókban kerülnek elhelyezésre valamint az üzlet középén kialakított “szigeteken”.
2009-től kezdődően a nápolyi versenytárs, Wjcon, a KIKO-ra jellemző belső kialakítással azonos üzletek sorát nyitotta meg, még a KIKO eladóinak öltözékét (fekete póló lila felirattal és derékre kötött kötény a sminkeléshez szükséges kellékekkel), az áruk csomagolását és a reklámszatyrok dizájnját is lemásolta.
A 2005-ben a milánói bíróság előtt indított perben először azt a kérdést kellett eldöntenie a bíróknak, hogy az üzlethelyiség belső kialakítása szerzői alkotásnak tekinthető-e, azaz tükröz-e a szerző szellemi tevékenységéből fakadó egyéni, eredeti jelleget. Ennek feltétele egyrészről az, hogy a belső kialakítás ne legyen más üzlet szolgai másolata, másrészről a szerzői alkotás szabadsága fennálljon, azaz az üzlethelyiség belső kialakítása ne legyen teljesen behatárolva a körülmények által.
Az olasz szerzői jogi törvény, csak úgy mint a magyar, példálódzó jelleggel határozza meg, hogy mi tekintendő szerzői műnek. A szerzői jogi védelem az alkotást a szerző szellemi tevékenységéből fakadó egyéni, eredeti jellege alapján illeti meg. A védelem tehát nem függ mennyiségi, minőségi, esztétikai jellemzőktől vagy az alkotás színvonalára vonatkozó értékítélettől.
A bíróság másodfokon is arra a következtetésre jutott, hogy egy üzlethelyiség belső kialakítása alkalmas lehet arra, hogy valamely vállalkozás áruit és szolgáltatásait megkülönböztesse más vállalkozások áruitól és szolgáltatásaitól és a KIKO üzletek kialakítása egyedi és egyéni jellegű, mely szerzői jogi oltalom alatt áll. A Wjcon-t mindkét fokon 700 ezer Eurós kártérítésre (a 70 ezer Euróba került belsőépítészeti terv 10-szeresére) ítélte a bíróság, valamint kötelezte az üzlethelyiségeinek átalakítására.
A Wjcon már az ítélethirdetés napján bejelentette, hogy fellebezni fog, de véleményem szerint a Legfelsőbb Bíróság helyben fogja hagyni a precedens értékű első- és másodfokú milánói ítéleteket. TO BE CONTINUED…
2016-12-22 / Paulovics Ivett	/ 1 hozzászólás
A Meltin’Pot egy (a magyar fiatalok körében kevésbe ismert) olasz farmer márka. A brand születése a dél-olasz Lecce melletti Matina városkához kötődik. A cégtulajdonos Romano család 1967 óta textil feldolgozással foglalkozik és ismertebb márkáknak dolgozott be, míg 1994-ben saját márka és image megteremtésébe vágott. Azóta a világ több országában, főleg Németországban és Amerikában vált ismertté farmereivel.
A showroom-ján túl nemrégiben a Meltin’Pot Milánó belvárosának szívében (Duomo), a Rinascente Annex-ben, nyitott corner üzletet. A Rinascente a város legnevesebb áruháza, mely 2016-ban elnyerte a The Best Department Store of the World díjat. A Meltin’Pot az áruház hírnevet kihasználva, egy nagyobb nemzetközi vásárlóközönség reményében döntött a corner nyitása mellett.
A corner üzletek nyitásának jogi alapja a concession szerződés az áruházzal, amely bérbe adja kb. 30-40 m2-nyi üzlethelyiségét és raktárának egy részét. A corner eladói nem az áruház, hanem a brand munkavállalói és a kassza is független a Rinascente központi pénztárától.
A Meltin’Pot corner üzletében a farmer és egyéb casual ruházaton kívül, a megvásárolt (vagy hozott) áru díszítését (hímzés, szegecsek, nyomtatás) is elvégzik a milánói design iskola (IED) tanulói. Így válik egy mindennapi ruhadarabból, egy egyedi viselet, Meltin’Pot by you.
2016-08-31 2016-08-31 / Paulovics Ivett	/ Hozzászólás
Interjú Várhegyi Éva kalapkészítővel
I: Hány éve már hogy kalapkészítéssel foglalkozik?
É: 48 éve vagyok önálló, de 59 éve kezdtem kitanulni a szakmát a belváros akkori legjobb kalapszalonjában, Fürst Irénnél a Régiposta utcában. A mestervizsga, és ezáltal az önállóvá válás feltétele akkoriban három év tanulóidő volt és további öt év gyakorlat. Ehhez dolgoztam többek közt az Operában és a Kézműipari vállalatnál.
I: Miért a kalap?
É: Véletlenül. Nem volt határozott elképzelésem arról, hogy mi szeretnék lenni. A legjobb barátnőm szülei az ’50-es évek végén együtt nyaraltak a Balatonon Lőrincz Miklóssal és feleségével, akik egy belvárosi kalapos dinasztia utolsó képviselői voltak. A barátnőm szüleit ők beszélték rá, hogy legyen a lányuk kalapos, mert ez egy, gazdaságos, jó és szép szakma, amire az ő életük volt a bizonyíték. A szülők tudták, hogy a barátnőm csak úgy lesz kalapos, ha az egészet együtt csináljuk, így kerültem Fürst Irénhez.
I: Hol és kitől tanulta a kalapkészítést?
É: Az alapokat Fürst Irénnél, de a lényeget a gyakorlatban, először a különböző munkahelyeimen, és igazából akkor, amikor önálló lettem, és nap mint nap találkoztam a különböző feladatokkal és szakmai kihívásokkal.
I: Ez elmúlt években ismét divatba jött a kalap vagy sose ment ki a divatból?
É: A nosztalgia mindig is megmaradt a kalapviselés iránt, de megváltozott az emberek élete. A tömegközlekedés és az autó a hétköznapokban nem kedvez a kalapviselésnek. Marad a praktikusság: az emberek inkább kötött sapkát vagy baseball sapkát hordanak a hétköznapokban, illetve jelen van még a puhább, sapka és kalap közti átmenet.
A klasszikus vonalból leginkább az alkalmi kalaphordás maradt meg, például az esküvőkön a násznép és az örömanyák esetében, de a menyasszonyok már inkább kisebb fejdíszeket hordanak.
I: Kik a vevői?
É: Nálunk az üzletben minden társadalmi- és korosztály megfordul, a kisnyugdíjastól a köztársasági elnök feleségéig.
I: Megrendelésre/alkalmakra készít kalapokat vagy a szalonjában találni kész kalapokat is?
É: A modellekből van egy alapkészlet az üzletben, amiket eladásra szánunk. Vannak különlegesebb darabok is, amiket inkább inspirációnak szánunk az egyedi megrendelők részére. A nálunk készült kalapokat igazítjuk és tisztítjuk is, de ezt szolgáltatást alkalmanként máshol készült, jó minőségű kalapokon is elvégezzük.
I: Milyen alkalmakra kérik a vevők a kalapjait?
É: Esküvő mellett olykor keresztelőre, diplomaosztóra, temetésre is. Angliában a rangos lóversenyek is igazi kalapkavalkádot vonultatnak fel, ami itthon még nem jellemző, alkalmanként azért rendelnek tőlem az ascoti derbire. Nyáron utazáshoz praktikus, összehajtható kalapokat, esőkalapokat szoktak vásárolni. A fiatalok szívesen és merészebben választanak nyárra szalmakalapot vagy fejdíszt, télen a kötött sapka a jellemző.
I: Mi a kalapkészítés folyamata? Először megismeri a vevő személyiségét?
É: Jobb esetben igen, bár így lenne minden alkalommal. Jó ha ismerjük a vevő személyiségét, társadalmi helyzetét, az alkalmat, ahol viselni fogja kalapot. Nagyon fontos ismerni az öltözéket is: a komoly vevőket mindig megkérjük, hogy hozzák el a ruhát is, amihez viselni fogják a kalapot. Az árnyalatok sokat számítanak, ahogy az anyag is, amit emlékezetből nem mindig adható vissza pontosan. Olykor olyan összeállítás mellett döntünk, ami meglepően hatna, ha nem látjuk egyben az öltözetet.
I: Mennyi ideig készül egy kalap?
É: Ez sok mindentől függ az anyag minőségétől kezdve, a kidolgozás módján át a díszítésig. Elkészülhet öt-hat óra alatt, de tarthat akár több napig is. Először méretet veszünk, próbálunk egyszer, ha szükséges többször. Ha nyúlszőrből készül a kalap, akkor először keményítjük az anyagot, majd forró gőzben formára húzzuk, feszítjük. Szárítás után levesszük a formáról és eldolgozzuk a karima szélét a fazonnak megfelelően. Szeretem, ha drót van a karimában, mert egyrészt jobban megtartja a formát, másrészt jobban alakítható, többet lehet vele játszani.
Ha a kalap textilből készül – selyem, dzsörzé, szövet, műszőrme – akkor a kiszabás után a karimát és a fejet is merevítő segédanyagra dolgozzuk rá. A fejhez puhább anyagot, a karimához formatartóbb, merevebb anyagot választunk. A fazontól és a stílustól függ, hogy a segédanyagot keményítjük-e.
I: Mi a mai kalaptrend?
É: Fiataloknak a karimás, laza, hullámos szélű, férfi fazonra emlékeztető, köszönő hajtással megtört kalapot hordják, kisebb-nagyobb karimával. A fejdíszek is kedveltek nem csak ünnepélyes alkalmakkor, hanem hétköznapi viseletként is.
I: Milyen fejformának milyen kalap áll jól? Vagy milyen más külső tulajdonságot vesz figyelembe?
É: Fontos szempont a magasság. A nagy szélű kalap, főleg ha lehajtott a karima széle, csak magas hölgyeknek előnyös. A kisebb-nagyobb aszimmetrikus kalap minden arcformához ideális. A karima nélküli tok kalapokat is bárki felveheti. A sapkák esetében is jó, ha aszimmetrikusan viselik őket. A viselés és a fazon is lehet aszimmetrikus. De nincs igazi szabály, a viselő személyisége, viselkedési és öltözködési stílusa határozza meg, mi áll jól valakinek.
I: Van kedvenc darabja?
É: Mindig az, amit csinálok. Amúgy a fátyollal, virággal, tollal díszített, franciás kalapok állnak közelebb hozzám, és a sportos sapkák, amiket bármilyen alakalommal fel lehet venni.
Éva kalapszalonja Budapesten a Hollán Ernő utca 9. alatt található. Facebook oldala: Várhegyi Éva Kalapszalon
U.I.: A legismertebb kalapmárka Olaszországban és nemcsak a Borsalino. Giuseppe Borsalino 1857-ben kezdett el kalapokat gyártani az észak-olasz Alessandria városban. Kalapjai a mozifilmek által váltak híressé. Neves politikusok, pápák, üzletemberek, színészek, rendezők, írók és zeneszerzők viselték kalapjait világszerte. A kalapok tengerentúli sikeréhez a védjegy, valamint a formatervezési minta levédése is hozzajárult. A védjegy használatát a Borsalino cég licensz szerződésekkel más árukra is kiterjesztette: parfüm, ékszer, szemüveg, ruházati cikkek.
Együttműködés avagy co-branding a divatmárkák között. Amikor az 1 + 1 = 3
2016-05-10 2016-05-09 / Paulovics Ivett	/ Hozzászólás
Co-branding vagy együttes márkahasználat az, amikor egy brand a saját termékét egy más márkatulajdonos brandjével együttesen jelenteti meg a piacon. Ennek több előnye is lehet. Az egyik, hogy egy termék a két márka kombinációja révén szélesebb fogyasztói körhöz jut el, mint ami az eredeti célközönsége. Vagyis egy brand, mely egy meghatározott piaci szegmensen belül ismert, elérhet olyan vásárlókhoz vagy potencialis vásárlókhoz is, akikhez csak nehezen vagy egyébként nem érhetne el és ezzel mindkét márka értékét növeli.
Jogilag ez általában úgy működik, hogy az egyik cég (“kölcsönadó”) egy licensz szerződés keretében engedélyezi egy másik cégnek (“kölcsönvevő” vagy “befogadó”), hogy az a márkáját használja egy termékének megkülönböztetésére a saját brandjével együttesen. A szerződés megszerkesztésében az összehangolt kommunikációs tevékenységre is különös hangsúlyt kell fektetni.
Az utóbbi időben a divatvilágban is mind sűrűbben kerül sor co-branding kampányokra.
Erre egy példa a főként a fiatalok körében kedvelt, lenvászonból készült, olasz tornacipő márka, a Superga idei együttműködése más neves brandekkel, előbb egy neves californiai ékszer designerrel, melyből a Superga XO Jennifer Meyer kollekció született meg, valamint a Max Mara-val készített Superga per Weekend Max Mara kollekció.
Egy fotós, a tánc, a divat és a szerzői jogok
2016-04-04 2016-04-02 / Paulovics Ivett	/ 1 hozzászólás
Interjú Dóra Tünde a Ballerina Project Hungary fotósával
Photo: Dóra Tünde
Ballerina: Verbőczi Noémi
I: Mióta foglalkozol fotózással, hol tanultad a fotózást?
T: Hozzávetőlegesen 4-5 vagy már 6 éve is van, hogy fotózom. Nehéz pontos dátumot mondani, hisz ez nem egy olyan munkahely, amit az ember elkezd december 4-én reggel 8-tól és onnantól fogva csinálja. A fotózás szabaddá tesz, kötetlen munkaidővel és szabadidővel rendelkezem. Teljesen autodidakta módon tanultam meg a fotózást, rengeteget kísérleteztem és gyakoroltam. Így fogalmazódott meg bennem a vágy arra, hogy profi fotós legyek. Magyarországon a fotós oktatás szerintem elég össze-vissza van, sok fajta divatos tanfolyam létezik, okj-s képzés, s most már a felsőoktatásban is szerepel itt-ott, de van egy sokak által etalonnak tartott hely, a Moholy. Most már nem érzem szükségét annak, hogy visszaüljek az iskolapadba, viszont a tanulás soha sem áll meg, mindig kell fejlesztenünk magunkat és állandóan valami nagyobb célt kell kitűzni, hogy ez a fejlődés ne torpanjon meg.
I: Pontosan milyen képeket készítesz?
T: Erre a legegyszerűbb válaszom az, hogy az embereket fotózom, s szerintem ez a legátfogóbb is. Többnyire táncosokat fotózom, portré és glamour fotókat készítek, illetve a családi vonalon is dolgozom, s az esküvőfotózást is csináltam 4 évig. Valamint a házi kedvencek sem állnak messze tőlem. Szóval rengeteg mindent és mindenkit fotózom.
I: Te is ballettoztál régebben. Mi vonz a táncban?
T: 5 évig klasszikus balettoztam, majd a későbbiekben sokfajta tánccal foglalkoztam, főképp színpadi show táncokkal. A tánc egy olyan kifejezésforma és szerintem sok táncosnak létforma is, ami gyönyörű érzéseket mutat be és sokkal nyitottabbá varázsol mindenkit. Manapság a fotózáson kívül semmi nem köt már a tánchoz, inkább lencsevégre kapom a piruetteket és spicceket.
I: Mesélj a Ballerina Project Hungary-ről! Honnan jött az ötlet?
T: Az ötlet több évvel ezelőtt merült fel bennem, mikor is szembejöttek velem Dane Shitagi képei egy social media felületen. Ő több mint 14 évvel ezelőtt kezdett el balerinákat fotózni, mostanra egy befutott fotós lett, több hatalmas szponzor támogatja és jelenleg utazgat és fotóz. Én 2014-ben kezdtem el itthon fotózni, mondhatni franchiseeként vettem át a projektet, több ország mintájára. Amióta csinálom, sok új projekt született különböző országokban (Törökország, Izrael, Svédország), s titkon remélem, az én sikereim is közrejátszottak abban, hogy más fotós is elindult ezen a vonalon. A new yorki fotós és az én anyagom között sok különbség van. Szerintem a fotózás egy olyan műfaj, ahol utánozni lehet, de ugyanolyat képtelenség fotózni. A képeimben a saját stílusom is benne van és próbálok elrugaszkodni attól is, hogy csak közterületen fotózzunk.
I: Hol tart most a Ballerina Project Hungary?
T: Másfél év alatt a projekt nagyon sok mindent ért el, milliónyi megjelenés volt, interneten, nyomtatott sajtóban, tévében és rádióban. Örülök és nagyon büszke vagyok, sőt én nem is gondoltam volna, hogy ennyire sikeres lesz. A projekt állandóan alakul, nagyon sok ötlet volt már és nagyon sok ötlet veszett el. Jelenleg annyit tudok, hogy csinálom, gyártom a szép képeket, nem állunk le egy percre se.
I: A fotóson és a fotómodellen kívül hány ember és mi kell egy jó fotó elkészítéséhez?
T: Semmi más nem szükséges, általában csak én és a balerina vagyunk, természetes fényekkel dolgozom, nincsen velünk nagy stáb, szerintem felesleges és adott esetben lassítaná a munkát.
I: Mennyi idő egy fotózás? Hogy készíted elő a shooting-ot?
T: A fotózások maximum 4 órásak, ezt nem én, hanem a táncosok határozzák meg, ez az időintervallum, amit végig tudnak csinálni biztonságosan és sérülésmentesen. Mindig odafigyelek a táncosokra, ők az elsők számomra. A fotózást megbeszélés és egyeztetés előzi meg, a telefonomon mindig vannak mood képek, ha esetleg elakadnánk. A balerinák hozzák az összes kelléket, többnyire saját ruháikban vannak. Az engedélyek kikérése és a fotózások ügyintézése rám hárul, de ezt már gördülékenyen megtanultam kezelni.
I: Mennyire fontos számodra a divat?
T: A legtöbb nő életében szerepet játszik a divat, még ha csak egy nagyon pici szegmense is, de biztos vagyok benne, hogy helyet kap az életünkben. Én szeretem egyensúlyba hozni a saját stílusomat az épp aktuális divattal. A magyar designereket nagyon szeretem, Nanushka, INQ, Balint Sara, EOSinE, Anna Amélie, sok ruhám, táskám van tőlük és az össze tévés megjelenésemen magyar divattervezők ruháit viseltem.
Photographed: Dóra Tünde
Ballerina: Felméry Lili
I: Mostanában Olaszországban a közéletben többször hallani, hogy a szépség fogja megmenteni az országot/világot.
T: Számomra a szépség egy törekvés, én arra törekszem a képeimmel, a képeim hangulatával és kreatív látványvilágával, hogy a szépséget testesítsem meg és a fotózásaim ebben teljesedjenek ki.
I: Mi a fotós álmod?
T: Az álmaim mindig valóságosak és célirányosak, a jelenlegi álmom egy nagyobb kiállítás sorozat egy Magyarországon szinte még ismeretlen fotóterületen. Lesz némi köze a tánchoz, de nem csak a baletthoz, egy sokkal kreatívabb és nagyon sok előkészületet igénylő fotósorozat lesz, ami nagyjából 2 évemet fogja felemészteni.
I: A fotóid a szerzői jog oltalma alá esnek és téged, mint fotóst illetnek meg a szerzői jogok. Azonban az internet, s főként a social médiák világában sokan úgy vélik, ingyen és minden következmény nélkül használhatják a weben megjelenő képeket és sok a visszaélés.
T: Igen, én odafigyelek, hogy hol és mi jelenik meg például a Ballerina Project Hungary-vel kapcsolatban és elvárom, hogy a nevem, mint fotós, és a fotózott balerinák neve mindig fel legyenek tüntetve.
Egyébként hivatalosan a képeim a Ballerina Project Hungary Facebook oldalán (https://www.facebook.com/ballerinaprojecthungary), Instagram-on https://www.instagram.com/ballerinaprojecthun/ és Tumblr-ön http://ballerinaprojecthun.tumblr.com/ érhetők el.
I: Néhány tipp, hogy védd a fotókat a neten a jogosulatlan felhasználás, lemásolás ellen:
látható vízjel (watermark) használata a képeken
láthatatlan információk elrejtése a képeken
kis felbontású (72 dpi-nél kisebb) képek feltöltése
© jel használata a képeken
elérhetőség feltüntetése, hogy aki fel akarja használni a képeket, könnyen felvehesse veled a kapcsolatot, hogy az engedélyedet kérje.
2016-02-19 / Paulovics Ivett	/ Hozzászólás
A környezettudatos divat 10 pontja
2016-02-09 2016-02-19 / Paulovics Ivett	/ Hozzászólás
Az utóbbi években a divatszakma is nagy figyelmet szentel a környezettudatosságnak.
Az, hogy a ruhaipar a gyártás során hatalmas mennyiségű energiát (áramot, de leginkább vizet) használ fel és ugyancsak nagy mennyiségű hulladékot termel mindenki számára egyértelmű. Ezért fontos, hogy a divatmárkák mindent elkövessenek, hogy minél kevésbé szennyezzenek és effajta törekvéseiket a fogyasztókban is tudasítsák.
A fenntartható divatnak szentelt figyelem az elmúlt évek fast fashion jelenségének (low cost divat – H&M, Zara, stb.) növekedésével (erről majd egy későbbi posztban fogok írni) még inkább hangsúlyt kapott.
E témában (is), a jogszabályok mellett, fontos szerep jut az önszabályozásnak. Számtalan brand (Benetton, Gucci, Prada, H&M) teszi közzé az úgynevezett etikai kódexét, melyben összefoglalja, hogy milyen értéket tart alapvetőnek és miként jár el a divattermék gyártási folyamata és terjesztése során.
Az Olasz Nemzeti Divatszövetség (Camera Nazionale della Moda Italiana) 10 pontos kiáltványa az olasz környezettudatos divat alapdokumentuma.
A 10 pont kidolgozásában több híres divatmárka képviselője (pl. Ermenegildo Zegna, Salvatore Ferragamo, Guccio Gucci), valamint egyetemek és más szervek vettek részt.
Íme a 10 pont:
1. Design: tervezz minőségi terméket, mely tartós és minimalizálja a környezetre gyakorolt kihatást.
2. Alapanyagok kiválasztása: használj magas környezeti és társadalmi értékű (öko-kompatibilis) alapanyagokat és szöveteket.
3. Alapanyag feldolgozás és gyártás: csökkentsd a környezeti és társadalomi terhelést és ismerd el mindenki közreműködését a termék, mint érték létrehozásában.
4. Forgalmazás, marketing, eladás: fektess le fenntarthatósági követelményeket a termék életútja során míg a vásárlóig elér.
5. Vállalatvezetési módszer: törekedj a vállalati teljesítmények folyamatos javítására (“Plan, Do, Check, Act”).
6. Divat és országimázs: támogasd a térséget, melyben gyártasz, alkotsz, élsz és állj ki a “Made in Italy” mellett.
7. Vállalati etika: építs a márkádba univerzális értékeket.
8. Átláthatóság: kommunikáld minden érdekelt felé a fenntarthatóság melletti elköteleződésedet.
9. Tanítás: terjeszd az etikát és a környezettudatosságot a fogyasztók felé.
10. Csatlakozz és terjeszd a 10 pontot.
Remélhetőleg, ezen törekvések a divatszakma szereplőinek valódi cselekvéseiként valósulnak meg és nem csak szép szavakként papíron élnek tovább.
Sikkissima új logója
2015-12-28 2015-12-28 / Paulovics Ivett	/ 1 hozzászólás